google/wiki40b huggingface dataset:
Ales Bjaljatski

Bakgrunn

Bjaljatski ble født nær i Russland nær grensen til Finland. Foreldrene var hviterussere. Foreldrene forlot Hviterussland for å få bedre lønnet arbeid. I 1964 flyttet familien tilbake til Hviterussland og bosatte seg i Svietlahorsk i Homjel voblasts.

Arbeid

Bjaljatski er utdannet litteraturhistoriker. Han har phd-grad fra Hviterusslands vitenskapsakademi. Bjaljatski har vært direktør for et litteraturmuseum i Minsk. 
Han ble politisk engasjert etter Sovjetunionens oppløsning i 1991, og var medlem i Hviterusslands folkefront (BPF). BPF var i opposisjon til president Aleksandr Lukasjenkos styre. I 1996 grunnla Bjaljatski borgerrettighetsorganisasjonen Vjasna, som har sitt hovedkontor i Minsk. Dette skjedde da landets parlament ble oppløst og de etterfølgende aksjonene mot opposisjonens demonstrasjoner. Organisasjonen støtter personer som forfølges for sine politiske meninger i Hviterussland. Den tapte sin posisjon som ikke-statlig, ideell organisasjon (NGO) etter en dom i Høyesterett i 2003, dommen var en følge av Vjasnas overvåking av presidentvalget i 2001. Aktiviteten er ikke avsluttet, men fortsatt i mer uoffisielle former. 
Han vært arrestert mer enn tyve ganger. Han ble fengslet i 2011 og slapp fri i juni 2014.

Priser

Bjaljatski ble nominert til Per Anger-prisen for 2006 av Svenska Helsingforskommittén og ble tildelt prisen med begrunnelsen «för att i sin orädda kamp för den vanliga människans rätt, bekämpa förtryck av de mänskliga rättigheterna». Samme år ble han tildelt Andrej Sakharovs Frihetspris av Den norske Helsingforskomité.
Han er tildelt Homo Homini-prisen og mottok i 2012 Lech Wałęsa-prisen. I 2013 ble Bjaljatski tildelt Václav Havel-prisen for menneskerettigheter av Europarådets parlamentarikerforsamling.
Geílson de Carvalho Soares

Karriere

Geílson startet sin profesjonelle karriere i Atlético Paranaense i 2001. Han har også spilt for Albirex Niigata, Internacional, Santos, Guarani og Santa Cruz.
Sorteringssamfunnet

Sorteringssamfunnet er et begrep som beskriver et samfunn der enkelte individer er sortert bort fra samfunnet på bakgrunn av egenskaper. Begrepet blir brukt av Høyre og Kristelig Folkeparti (KrF) i den politiske debatten.
Begrepet «sorteringssamfunnet» er sammensatt av ordene sortering og samfunn. Det blir oftest brukt i sammenheng med etiske debatter om gen- og bioteknologi.

Bruken av ordet

Begrepet sorteringssamfunn er ikke et nytt begrep og Hilde Frafjord Johnson tok i bruk begrepet allerede 4. september 1993 i et intervju med Aftenposten.  Begrepet sorteringssamfunn blir blant annet brukt i debatten rundt tidlig ultralyd.

Debatten om sorteringssamfunn

Forfatteren Thorvald Steen har deltatt i debatten og advart mot farene ved det han mener kan utvikle seg til et sorteringssamfunn. Ola Didrik Saugstad, barnelege og professor i barnesykdommer ved Universitetet i Oslo har også deltatt i debatten og gitt uttrykk for sin bekymring. Både Steen og Saugstad har vunnet Livsvernprisen, henholdsvis i 2013 og 2007. KrF og Høyre bruker begge ordet for å advare mot ideen om at noen kan sorteres bort i fra samfunnet. Jens Stoltenberg har uttalt at det er urettferdig å påstå at kvinner som velger å ta tidlig ultralyd er for et sorteringssamfunn. I den politiske debatten finnes også de som hevder at sorteringssamfunnet allerede er her, og at det nødvendigvis ikke er noe negativt.
Sykling under samveldelekene 2014

Sykling under de britiske samveldeleker 2014. Sykling var en av flere sporter under de 20. samveldelekene som ble arrangert i Glasgow i Skottland i perioden 23. juli til 3. august 2014. Det var nittende gangen som sykling var med på programmet i Samveldelekene. I lekene i 2014 ble det konkurrert i tjuetre øvelser, tretten i bane-, fire i landevei- og to i terrengsykling. Det var elleve øveser for menn og åtte for kvinner de deltok i fem bane-, to i landevei- og et terrengsyklingsritt. I tillegg var det fire øvelser i banesykling for funksjonshemmede. Australia ble beste nasjon med sju gullmedaljer foran England og New Zealand med seks hver.
31. strategiske rakettarmé

31. strategiske rakettarmé er en av Russlands strategiske rakettstryker. Den ble etablert i 1970 med 18. selvstendige rakettkorps som basis. Rakettarméen er en av tre gjenstående rakettarméer som utgjør De strategiske rakettstyrker i Russland i 2017. Hovedkvarter og stab er forlagt til Orenburg i Orenburg oblast på grensa til Kasakhstan. 31. strategiske rakettarmé kontrollerer tre strategiske rakettdivisjoner med interkontinentale ballistiske missiler (ICBM).

Divisjoner

8. strategiske missildivisjon i Pervomajskij, Kirov oblast
13. strategiske missildivisjon i Dombarovskij, Orenburg  oblast
28. strategiske missildivisjon i Svobodnyj, Sverdlovsk  oblast
Steraspis

Utseende

Store, mer eller mindre grønnlig metallisk fargede praktbiller. Antennene er korte og litt sagtakkede. Kroppen er bredest litt bak pronotums bakkant. Dekkvingene er svært tett og grovt punkterte.

Levevis

Som hos de fleste andre praktbiller utvikler larvene seg i død ved.

Utbredelse

Gruppen er utbredt i Afrika sør for Sahara.
Kommagrasfly

Utseende

Et middelsstort (vingespenn 29 – 37 mm), gulbrunt nattfly. Arten kjennes lett fra de andre Mythimna-artene som forekommer i Norge på forvingenes mørke lengdestreker. Forvingene er gulbrune med hvite årer, og varierende, brune eller svarte lengdestreker, særlig i vingens bakre del. Bakvingen er lysgrå, mørkere ytterst, med gulhvite hårfrynser langs kanten.

Levevis

Denne arten kan man treffe på i mange ulike habitater. Larvene utvikler seg på ulike gras, særlig hundegras (Dactylis glomerata). De voksne sommerfuglene flyr i juni – juli.

Utbredelse

Arten er utbredt i Europa. I Norge er den funnet nord til Nord-Trøndelag.
LHBT

LHBT eller HLBT (etter engelsk LGBT)
) er en bokstav-forkortelse brukt som samlebetegnelse for lesbiske, homofile, bifile og transpersoner. I sammenhenger der det er naturlig, benyttes bare LHB eller T. Også LHBT+, LHBTI og LHBTIQ brukes som norske samlebetegnelser for personer og grupper som bryter med normer for kjønn og seksualitet. I-en står for interseksuelle og Q-en for queer-personer.
4AD

4AD er et britisk plateselskap etablert i 1979 av Ivo Watts-Russell og Peter Kent. Blant de mest kjente aktørene på selskapet kan nevnes The Breeders, Cocteau Twins, Pixies, Dead Can Dance, This Mortal Coil og Throwing Muses. I senere tid har blant annet TV On the Radio, Scott Walker og Mojave 3 gitt ut plater på 4AD.
Selskapet er i dag en del av Beggars Group.
Boligbyggelaget Romerike

BORI (Boligbyggelaget Romerike) ble startet 30. mai 2006 etter en fusjon mellom Lørenskog og Skedsmo Boligbyggelag (etabl. 1967) og Romerike Boligbyggelag (etabl. 1946). I 2010 fusjonerte Eidsvoll Boligbyggelag med BORI og i 2013 ble Ullensaker Boligbyggelag og Indre Østfold Boligbyggelag fusjonert inn i BORI. Laget opererer i kommunene på Romerike i Akershus.
Boligbyggelaget har i overkant av 34 000 medlemmer og forvalter 17 000 boliger.
BORI er en del av Norske Boligbyggelags Landsforbund (NBBL).
Ullerslev (Nyborg kommune)

Navn og etymologi

Ullerslev nevnes første gang i 1320, da som Ulwersleff. I 1423 brukes navnet Wluersløff. Den første stavelsen kommer av mannsnavnet Ulvar, og endelsen lev (lef) betyr trolig arvegods.

Geografi og klima

Byen ligger ca 14 meter over havet. Gjennomsnittstemperaturen er 8,2°C, med gjennomsnitt i august på 16,3°C som den varmeste måneden og 0,4°C i februar som den kaldeste måneden. Gjennomsnittlig nedbør 591 mm.

Historie

Ullerslev var tidligere landsby, og nevnes første gang i 1320. Ullerslev kirke er fra ca år 1200. I det som omtales som landsbyfællesskabets tid, fram til slutten av 1700-tallet, hadde Ullerslev 25 gårder og 4 hus med jord. De drev med trevangsbruk. 
Stasjonsbyen Ullerslev utviklet seg rundt togstasjonen, et stykke fra den opprinnelige landsbyen, og beskrives i 1873 som «Ullerslev med Kirke, Skole og Pogeskole... Jernbanestation». Ullerslev sogn hadde da 930 innbyggere. I 1890 beskrives byem som «ved Landevejenes Krydsning, med Kirke, Skole, Forsamlingshus (opf. 1890), Kro, Teglværk, Andelsmejeri, Jærnbane-, Telegraf- og Telefonstation samt Postekspedition. Langeskov, Tange, Bøgeskov, Gde. og Huse.» Senere fikk byen meieri, lege og realskole, men folketallet vokste ikke veldig; Ullerslev hadde 280 innbyggere i 1940 og 351 innbyggere i 1950.

Ullerslev i dag

Ullerslev har i dag fotballag, sentralskole, butikksenter og et industriområde.
Jørgen Bjelke

Liv og virke

Jørgen Bjelke var utdannet offiser og deltok 23 år gammel som kaptein under Hannibalsfeiden. Senere ble han lensherre og etter hvert øverstkommanderende i hele Norge. 
Under Krabbefeiden (1657–58) ble han øverstkommanderende i Trøndelag og gjenerobret hele Jemtland og Herjedalen.

Deltagelse i Krabbefeiden

Da krigen med Sverige utbrøt i 1657, overtok han som generalkrigskommissarius befaling over de nordenfjeldske tropper og erobret Jemtland og Herjedalen. Da en svensk hær brøt inn i Bohuslen, ilte han det søndenfjeldske til unnsetning med 2.000 mann og ville herved ha nødet den svenske hær til tilbaketog. 
Etter Roskildefreden begav han seg til Danmark, hvor han forestilte Frederik III den fare hvori Norge befant seg. Da det ikke lyktes ham å gjøre dette innlysende for kongen, vendte han tilbake til Norge, hvor han på egen hånd sammen med statholder Niels Trolle traff de foranstaltninger han anså nødvendige i anledning av det forventede fredsbrudd.

... og i Bjelkefeiden

Da krigen i august 1658 utbrøt på ny, hadde han straks sin operasjonsplan ferdig. Den gikk ut på tilbakeerobringen av Trondhjems Len. Selv førte han overbefalingen i Kampen om Halden, hvor Harald Stake ble nødt til å foretas tilbaketog, og ved det innfall som i oktober 1659 ble foretatt inn i Bohuslen. I det hele tilskrev Bjelke seg selv æren for at han ved de av ham trufne forsvarsforanstaltninger hadde reddet Norge for kongehuset.

Etter krigene

Etter krigene (samlet også kalt Karl Gustav-krigene) og statsforandringen i 1660 fikk Bielke flere av rikets høyeste verdigheter, men som en av kronens store kreditorer var han ikke alltid velsett av kongehuset, like som han ble utsatt for mistanke om å være Corfitz Ulfeld’s medviter. Dette hindret imidlertid ikke at han ble benyttet i forskjellige reformkommisjoner. Sin høyeste innflytelse nådde han under Griffenfelds styre, ved dennes falt ble han rammet av kongens unåde. Denne var imidlertig for hans eget vedkommende forbigående, hvorimot hans hustru, Magdalena Sybilla Gersdorff, der hadde vært Griffenfelds fortrolige venninne, ble  forvist fra København. Etterhvert mistet han sine forskjellige høye stillinger som stattholder på Sjælland og overkommandant i København og hadde til sist alene amtmannskapet over Kalundborg tilbake.
Bjelke, som en gang hadde vært en meget rik mann, ble forarmet av sine lån til kronen og døde i nærmest trengende kår.
Gardedivisjonen

Gardedivisjonen (Guards Division) er en organisasjon i den britiske hæren som administrerer alle hærens fotgardeavdelinger. Gardedivisjonen er ikke et divisjonsforband, men kun en administrativ avdeling. Hovedkvarteret ligger i London, sammen med regimentshovedkvarteret til hvert av divisjonens regimenter. Divisjonen inngår i De kongelige husholdtropper og har ansvar for å stille to bataljoner og tre kadrekompanier (beredskapsbataljoner redusert til kompaninivå) til rådighet for «offentlig tjeneste» (seremonielle oppgaver) ved London distrikt. Selv om gardistene først og fremst forbindes med seremoni, er gardebataljonene fullt operative infanteriavdelinger og utfører sine oppgaver som sådanne.
Som følge av omorganiseringen av infanteriet som ble kunngjort i 2004 vil Gardedivisjonen motta én ekstra bataljon. For første gang vil dette være en avdeling fra reserven (Army Reserve), og det forventes at det blir London Regiment.
Vinderslevmesteren

Vinderslevmesteren  var en dansk kalkmaler eller malerverksted som var aktiv rundt år 1500. Man kjenner hans arbeider fra Vinderslev kirke på Jylland, Mariemagdalene på Djursland, Ottestrup kirke og Marvede kirke begge på Sjælland. 
Saxtorph undres i sin bok Jeg ser på kalkmalerier på om Vinderslevmesteren har benyttet sin kone som modell til jomfru Maria, ettersom alle hans madonnaer har samme ansikt.
The World of Lily Wong

The World of Lily Wong var en tegneserie av Larry Feign (en amerikaner bosatt i Hongkong) som ble laget i årene 1986 til 2001. Den løp i en rekke aviser, blant annet storavisene Hongkong Standard og South China Morning Post fra november 1986 til mai 1995; The Independent fra mars 1997 og juni 1997 (for å følge forberedelsen av The Handover – Storbritannias tilbakeføring av kronkolonien til Folkerepublikken Kina, og så i HK iMail fra mai 2000 til september 2001.
Navnet The World of Lily Wong er et spill på den meget populære spillefilmen The World of Suzie Wong (Suzie Wongs verden) fra 1960, som også utspiller seg i Hongkong.
Tegneserien fulgte sin protagonist Lily Wong, en kantonesisk ung kvinne i Hongkong (mens byen fremdeles var styrt av britene).
Hennes foreldre, hennes rampete bror Rudy og hennes ektemann, en gwailo, var med i ofte satiriske kommentarer til nyhetsbildet i og rundt Hongkong og Kina, og for å sammenligne kultur og politikk i Orienten og den vestlige verden.
Seriens kritikk av menneskerettighetsbrudd i Folkerettighetene motiverte Amnesty International til å gi Feign priser i 1996 og 1997.
Larry Feigns politiske dialog i Lily Wong-serien gjorde at de medier som stod Fastlandet nærmest etterhvert tok avstand fra serien. Han ble oppsagt av South China Morning Post. Det hjalp lite at serien også fremførte kritikk blant annet av vestlige folk i Hongkong.
I en seks måneders lang periode ble tegneserien gjenopplivet på engelsk og kantonesisk fra 2007 til mars 2008.
Anarchambyx

Utseende

En middelsstor (ca. 25 millimeter), kraftig, svart trebukk med nokså korte bein. Antennene er omtrent så lange som kroppen. Pronotum er avrundet sekskantet, med kraftig, tverr-rynket skulptur, dekkvingene jevnbrede, uten pigger i spissen.

Utbredelse

Arten er bare kjent fra Jemen.
Tveit skisenter

Tveit skisenter er et alpinanlegg i Kristiansand kommune. Anlegget ble påbegynt i 1972 av entusiaster fra Ve skole. Sentralt i dette var lærer Svenn Johannessen og rektor Øyvind Harket. Anlegget fikk skitrekk og teknisk utstyr inkludert snøproduksjon og løypeprepareringsutstyr i 1985. Skitrekket ble offisielt åpnet den 6. januar 1986. Anlegget driftet bra frem til 1990, men grunnet mange grønne vintre var det laber aktivitet de neste ti årene. Anlegget ble overført til Tveit Idrettslag i 1997, og de står i dag som eneste eier av anlegget. Anlegget har de senere årene blitt oppgradert med betydelig økt snøproduksjonskapasitet, flere og mer fleksible maskiner samt generell oppjustering. I 2012/2013 var det 94 driftsdager i anlegget.
Longzhou

Longzhou (kinesisk: 龙州县; pinyin: Lóngzhōu Xiàn) er et fylke i den autonome regionen Guangxi i Folkerepublikken Kina. Det ligger i byprefekturet Chongzuo.
Befolkningen var på 267 364 innbyggere i 1999.
Fylket ligger inntil grensen mot Vietnam.
T.S. Bendixen

T.S. Bendixen var et norsk rederi som ble etablert i Lillesand i 1936 av Tørres Severin Bendixen. Rederiet ble først etablert under navnet A/S Sjøfart. Selskapets første skip var DS «Sjøbris» som ble kjøpt inn i 1936. Skipet deltok under 2. verdenskrig som en del av Nortraship-flåten.

Skipseksplosjonen i Brest

I 1947 kjøpte rederiet det tidligere Liberty-skipet, «Park Holland». Skipet ble omdøpt til DS «Ocean Liberty». Kun få måneder etter at skipet ble satt i drift eksploderte det i havnen i den franske byen Brest 28. juli 1947. Skipseksplosjonen i Brest i 1947 medførte store materielle ødeleggelser, samt at over 20 personer døde, deriblant skipets kaptein.

Utvikling

Selskapet bygde ut flåten i løpet av 1950- og 60-årene. I 1971 bygde selskapet to nye skip, MT «Bruce Torres» og «Bruce Soverino». Begge bygget ved Eriksberg mek. Verkstads A/B i Göteborg. Skipene ble solgt i 1974. Rederiets siste tilvekst kom i 1975 med skipet MT «Sea Breeze». 
Selskapet ble avviklet i 1985. Da ble også selskapets siste skip, MT «Sea Breeze» solgt.

Ledelse

Tørres Severin Bendixen var enestyrer i rederiet frem til 1957 da sønnen Tore Bendixen og Håkon Østberg ble nye styrerepresentanter. T.S. Bendixen døde i 1965.

Arkivet

Arkivet etter T.S. Bendixen er oppbevart ved Kuben i Arendal. Arkivet inneholder bl.a. korrespondanse, skipsdagbøker og lignende fra rederiets oppstart i 1936 og frem til avviklingen i 1985.
Ekstraterrestrisk atmosfære

Ekstraterrestrisk atmosfære er et aktivt felt innenfor forskning,  både som en side av astronomien og som et ledd i å oppnå økt innsikt i jordens atmosfære. I solsystemet har jorden, såvel som mange andre objekter en atmosfære. Dette gjelder solen, månen, Merkur, Venus, Mars, Jupiter, Saturn, Uranus, Neptun, såvel som dvergplaneten Pluto, flere større måner og kometer. I tillegg er det atmosfærer på eksoplaneter. Sammenligningen mellom atmosfærer utdyper vår forståelse av drivhuseffekt, fysikken til skyer og aerosol, såvel som atmosfærens kjemi og dynamikk.
Førdespollen

Førdespollen er en fjord (poll) i Sveio kommune i Hordaland. Den har et trangt innløp fra sørsiden av Bømlafjorden, mellom Grimsholmen og Straumøynappen. Fjorden ligger mellom Auklandshamn, Valestrand og Førde. Pollen deles av fem større holmer, Lindøy, Kadløy, Kubbøy, Bukkøy og Drangsøy, inn i henholdsvis østre og vestre Førdespollen. Sør i Førdespollen leder en trang og grunn kanal kalt Storestraumen videre inn til Rødspollen. Kanalen inn til Rødspollen preges av sterk strøm, og har også fått navnet sitt derfra.
Fyrlykta på Mosterhamn, samt fyrlykta inne i Førdespollen leder trafikken inn og ut. Den merkede hovedleia mellom østre og vestre går gjennom Lindøysundet, et stort åpent sund mellom Lindøy og Kalløy. Øyene skjermer havna i Førde svært godt mot uvær fra alle retninger. Deler av Lindøy er offentlig friområde uten noen spesiell tilrettelegging.
Førdespollen lykt er et enkelt lyktehus på betongsøyle, plassert vest i fjorden, på Eikelandsskjeret, i posisjon N 59 38.1825 og Ø 005 24.9637 med karakteristikk Oc WRG 6s i henhold til Norsk Fyrliste (Kystverket, 2008).
Det er ingen rutebåttrafikk i fjorden. Det er svært liten trafikk av andre fartøy. Det foregår lite kommersielt fiske i fjorden utenom noe reketråling, krabbefiske og litt torskefiske. Ellers er det kun lystbåttrafikk i fjorden, sterkt dominert av tyske turister på fiskeferie.
Fra gammelt av var kommuneinndeling annerledes enn i dag, og den daværende Valestrand kommune var delt i to av Førdespollen.
Josh Fox

Josh Fox er en amerikansk regissør. Han er grunnlegger og kunstnerisk leder for International WOW Company, et multikulturelt teaterkompani.
Fox dannet International WOW Company i 1996, et teaterkompani som i dag har over 100 rullerende medlemmer fra 30 forskjellige land.
Han debuterte som langfilmregissør med Memorial Day (2008), en film som tar for seg amerikansk kultur.
Etter å ha blitt forespurt om å tillate prøveborring etter naturgass på eiendommen sin, regisserte Fox dokumentarfilmen Gasland (2010). Denne filmen ble nominert til Oscar for beste dokumentarfilm.
Scientific American

Scientific American (forkortet SciAm) er et amerikansk populærvitenskapelig tidsskrift som har utkommet månedlig siden 28. august 1845. Det er det tidsskriftet som har utkommet lengst kontinuerlig i USA. Scientific American selger omtrent 555 000 blader i USA og 90 000 i Europa, hver måned.

Andre språkutgaver

Den første fremmedspråklige utgaven av Scientific American, spanske La America Cientifica, ble utgitt i 1890.  Utgivelsen av denne publikasjonen stoppet i 1905, og det gikk 63 år før den neste fremmedspråklige utgaven så dagens lys. I 1960 ble den italienske utgaven Le Scienze lansert, og en japansk utgave fulgte tre år senere. Idag publiseres Scientific American i atten språkutgaver.
Yanqing

Yanqing (kinesisk: 延庆区, Hanyu pinyin: Yánqìng Qū) er et bysistrikt i den nordvestlige ytterrand av den kinesiske byprovinsen Beijing, foran og rundt et stykke av Jundufjellene.
Det har et areal på ca. 2 000 km² med ca. 276 000 innbyggere med primærbosettingstillatelse.
Distriktett har mange gamle gravmæler og huler. Blant dem er Guyajuruinene, med urgamle hulebosettinger.
Et særlig viktig turistmål er en seksjon av Den kinesiske mur som er ved Badaling, en seksjon som er vel tilpasset besøkende og ligger gunstig til fra Beijing. Muren der er blitt omfattende restaurert og stedvis nesten fullstendig gjenoppbygd etter 1957. Dette var den første del av muren som ble tilgjengelig for turister etter at Folkerepublikken Kina ble proklamert. Det var hit den amerikanske president Richard Nixon med kone ble bragt av visestatsminister Li Xiannian den 24. februar 1972, under det besøk som innvarslet store forandringer av relasjonene mellom Beijing og Washington.

Jernbane

Både Jingbaojernbanen og Dazhenjernbanen løper gjennom området.
Blue Mounds

Geografi

Blue Mounds ligger 40 km vest for Madison i Dane County, nær grensen til Iowa County. Landsbyen ligger i nærheten av Brigham Park, kalksteinsgrotten Cave of the Mounds, og nasjonalparken Blue Mounds State Park, som er det høyeste punktet i det sørlige Wisconsin. I henhold til det amerikanske folketellingsbyrået har landsbyen et totalt areal på 2.36 km².
Mayaskrift

Mayaskrift, også kalt mayahieroglyfer, var skriftsystemet til den førkolumbiske mayasivilisasjonen i Mesoamerika, og er foreløpig det eneste mesoamerikanske skriftsystemet som er dechiffrert nesten i sin helhet. De eldste inskripsjonene som har blitt identifisert som maya, stammer fra det tredje århundret før vår tidsregning, og skrifta ble brukt kontinuerlig fram til den spanske invasjonen på 1500-tallet (og enda lengre på isolerte steder som blant annet Tayasal). Mayaskrifta besto av logogrammer som ble komplementert med et sett syllabiske tegn, et system som kan sammenlignes med dagens japanske skrift.

Historie

Mayaskrift ble kalt «hieroglyfer» av tidlige europeiske oppdagere 1700- og 1800-tallet som syntes tegna ligna de egyptiske hieroglyfene, som for øvrig ikke har noe å gjøre med mayahieroglyfene.
Hovedkilden til kunnskap om mayaskrifta var biskop Diego de Landa Calderóns manuskript Relación de las Cosas de Yucatán, der han satte opp ei liste over mayategn og lyder assosierte med disse tegna. Landa Calderón var sentral i ødeleggelsen av mayatekster, og grunnen til at han arbeida med skriften var for å lage et latinbasert alfabet for mayaspråket yukatansk.
Turkologi

Turkologi er et kompleks av humaniora som studerer språk, historie, litteratur, folkeminne, kultur og etnologien til folk som snakker tyrkiske språk og tyrkere i en kronologisk og komparativ kontekst. Dette inkluderer etniske grupper fra Yakutene i det østlige Sibir til Balkan-tyrkere og Gagausere i Moldova.
Viddas testamente

Viddas testamente (nordsamisk: Duoddara árbi) er en dramafilm fra 1994. Filmen, som er lagt til et samisk miljø, var en samproduksjon mellom Norge, Sverige og Finland. Regissøren var Paul-Anders Simma.
Filmens hovedperson er en 17 år gammel gutt, som arver en reinflokk da faren dør av kreft. Han er imidlertid usikker på om han ønsker å fortsette å drive reindrifta, slik hans far gjorde.
Filmen fikk terningkast 4 i VG og Dagbladet.